Comença una nova edició del cicle de conferències 'Salut i Benestar a l'Hivern'
15 gener 2024

## Comença una nova edició del cicle de conferències 'Salut i Benestar a l'Hivern'15 gener 2024Última actualització: 15 gener 2024

![](../gestion/img/b947fe60b2705d70a8763fd139d74b64853b5e0a51ff199b714ad5da33dae5de.JPG)  
  

La **regidora de Sanitat i Polítiques Saludables, Liduvina Gil**, i la **tècnica del seu departament, Eva Maurí**, han presentat hui una **nova edició del cicle de conferències 'Salut i Benestar a l'Hivern'**.

  
Tal com ha explicat l'edil, Gandia, adherida a la **Xarxa Espanyola de Ciutats Saludables (RECS)**, s'ha compromés a avançar en polítiques municipals que contribuïsquen a millorar la qualitat de vida de la nostra ciutadania.  
  
En aquesta ocasió, hi haurà **nou xerrades que iniciaran dilluns que ve, 22 de gener, i acabaran el 6 de març**. El primer dia, la Casa de la Marquesa acollirà un seminari anomenat «Tornada a la rutina! Com aconseguir menjar millor i mantenir els hàbits alimentaris a llarg termini».  
  
La sessió següent se celebrarà el 31 de gener al Centre Social de Marxuquera, on es parlarà sobre la importància de l'autocura sota el títol «Aprén a cuidar-te per dins i per fora».  
  
El 7 de febrer, la Casa de la Marquesa tornarà a ser l'escenari d'una de les xerrades que tractarà el tema de l'amor sa amb «Estic en una relació de parella saludable?».  
  
D'altra banda, aquells que assistisquen al Centre de Majors de Roís de Corella a les 11.30 hores del 16 de febrer podran descobrir els beneficis de l'activitat física en un seminari que es repetirà a la mateixa hora de l'1 de març al Centre de Majors de Corea.  
  
El 21 de febrer, es parlarà sobre la importància que els ancians tinguen una bona alimentació a la Casa de la Marquesa i, una setmana més tard, es tractaran els hàbits que ha de tenir una persona per controlar la hipertensió i el colesterol al Centre Social de Marxuquera.  
  
Finalment, el 5 de març, el Centre de Majors del Grau acollirà una xerrada sobre com detectar persones tòxiques i què fer-ne i, el 6 de març, la Casa de la Marquesa tancarà el cicle amb 'El plaer és nostre', una ponència que es durà a terme amb motiu del Dia Internacional de la Dona.  
  
Cal explicar que, **a excepció de 'Beneficis de l'activitat física', totes les sessions tindran lloc a les 17.30 hores**. A més, seran **gratuïtes i de lliure accés** per a la ciutadania, per la qual cosa totes dues han animat a la gent del municipi a assistir-hi.

[Twittear](https://twitter.com/share)